KIRJALLINEN KYSYMYS E-2698/02 esittäjä(t): Kurt Lechner (PPE-DE) komissiolle. Henkilöiden vapaa liikkuvuus.



Virallinen lehti nro 052 E , 06/03/2003 s. 0201 - 0201



KIRJALLINEN KYSYMYS E-2698/02 esittäjä(t): Kurt Lechner (PPE-DE) komissiolle (26. syyskuuta 2002) Aihe: Henkilöiden vapaa liikkuvuus Tietääkö komissio, että Saksassa sallitut ja katsastetut ajoneuvot (henkilöautot, perävaunut) ovat Alankomaissa teknisten yksityiskohtien vuoksi (tässä tapauksessa perävaunun kiinnittämisessä käytetty ylimääräinen metallirengas) laittomia ja että niiden kuljettajat syyllistyvät siten rangaistavaan tekoon? Onko unionissa sovellettavan henkilöiden vapaan liikkuvuuden mukaista, että tämänkaltaiset kansalliset määräykset aiheuttavat laajamittaisia oikeudellisia menettelyjä? Onko komission mielestä mahdollista laatia yhtenäiset tekniset katsastusta koskevat standardit ajoneuvoille Euroopan sisämarkkinoilla? Ovatko jäsenvaltiot velvollisia tiedottamaan kansalaisille ajoneuvoja koskevista kansallisista teknisistä määräyksistään? Erkki Liikasen komission puolesta antama vastaus (30. lokakuuta 2002) Tammikuun 1. päivästä 1998 alkaen M1-luokkaan kuuluviin ajoneuvoihin (autoihin) on sovellettu yhteisön tyyppihyväksyntää direktiivin 70/156/ETY(1) soveltamiseksi. Tämän vuoksi niiden on täytettävä yhteisössä yhdenmukaistetut 45 teknistä määräystä. Näin ollen jäsenvaltiot eivät voi enää vaatia näihin ajoneuvoihin erityis- tai lisävarusteita kansallisten sääntöjen soveltamiseksi. Perävaunut sitä vastoin kuuluvat edelleen kansallisten lainsäädäntöjen soveltamisalaan. Mitä tulee erityisesti kyseessä olevassa tapauksessa tarkoitettuun jarrujärjestelmään, autojen on täytettävä direktiivin 71/320/ETY(2) tekniset määräykset. Perävaunujen ei tarvitse täyttää niitä muuten kuin sikäli kuin jäsenvaltiot ovat sen tehneet pakolliseksi kansallisilla säännöillään. Direktiivissä 71/320/ETY säädetään erityisistä teknisistä määräyksistä ajoneuvojen käyttöturvallisuuden varmistamiseksi tapauksissa, joissa perävaunu tahattomasti irtoaa vetoajoneuvosta. Käytännössä perävaunuihin on asennettu laitteet, joiden avulla nämä määräykset täytetään. Vuodesta 1970 alkaen komissio on laatinut direktiivejä, joissa yhdenmukaistetaan ajoneuvoihin sovellettavia teknisiä määräyksiä. Nämä direktiivit tulevat voimaan osana yhteisön tyyppihyväksyntää. Tällä hetkellä komissio valmistelee direktiivin 70/156/ETY uudelleen laadintaa, jonka ansiosta yhteisön tyyppihyväksyntä voidaan ulottaa koskemaan muita ajoneuvoluokkia ja erityisesti perävaunuja. Täysimittaista yhdenmukaistamista odotettaessa on käytössä 8. marraskuuta 1968 tehty Wienin yleissopimus tieliikenteestä, jonka sisältämiä teknisiä määräyksiä sovelletaan kevyisiin ajoneuvoyhdistelmiin kansainvälisessä liikenteessä. Nämä määräykset ovat omiaan helpottamaan ajoneuvojen vapaata liikkuvuutta unionissa samalla kun ne varmistavat käyttäjien turvallisuuden. Jäsenvaltion alueella sovellettavien teknisten määräysten julkaiseminen kuuluu jäsenvaltioiden lainsäädännön piiriin. (1) Neuvoston direktiivi 70/156/ETY, annettu 6 päivänä helmikuuta 1970, moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä (EYVL L 42, 23.2.1970), sellaisena kuin se on muutettuna 18 päivänä kesäkuuta 1992 annetulla neuvoston direktiivillä (EYVL L 225, 10.8.1992). (2) Neuvoston direktiivi 71/320/ETY, annettu 26 päivänä heinäkuuta 1971, tiettyjen ajoneuvoluokkien moottoriajoneuvojen ja niiden perävaunujen jarrulaitteita koskevan jäsenvaltioiden lainsäädännön lähentämisestä (EYVL L 202, 6.9.1971).